62022TJ0307_RES
Byla T‑307/22
A2B Connect BV ir kt.
prieš
Europos Sąjungos Tarybą
2025 m. kovo 26 d. Bendrojo Teismo (pirmoji išplėstinė kolegija) sprendimas
„Bendra užsienio ir saugumo politika – Ribojamosios priemonės atsižvelgiant į Rusijos veiksmus, kuriais destabilizuojama padėtis Ukrainoje – Laikinas draudimas transliuoti ir leidimų transliuoti tam tikrų žiniasklaidos priemonių turinį galiojimo sustabdymas – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Tarybos kompetencija – Saviraiškos ir informacijos laisvė – Proporcingumas – Pareiga motyvuoti“
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisminė teisėtumo kontrolė – Apimtis – Visuotinai taikoma nuostata, susijusi su individualiai taikoma ribojamąja priemone – Įtraukimas
(ESS 24 straipsnio 1 dalis, 29 ir 40 straipsniai; SESV 263 straipsnio ketvirta pastraipa ir 275 straipsnio antra pastraipa; Tarybos sprendimo 2014/512/BUSP, iš dalies pakeisto sprendimais (BUSP) 2022/351 ir (BUSP) 2022/884, 4g straipsnio 1 ir 3 dalys; Tarybos reglamento Nr. 833/2014 2f straipsnio 1 ir 3 dalys, Tarybos reglamentai 2022/350 ir 2022/879)
(žr. 23–33 punktus)
Institucijų aktai – Sprendimai – Konkrečios nuostatos dėl bendros užsienio ir saugumo politikos (BUSP) – Sąjungos kompetencija BUSP srityje – Apimtis – Sprendimai, kuriuose numatytos priemonės, galinčios tiesiogiai pakeisti privačių asmenų teisinę padėtį – Įtraukimas – Tarybos nustatyta ribojamųjų priemonių dalyko apibrėžtis – Laikinas draudimas platinti tam tikrų žiniasklaidos priemonių turinį – Leistinumas – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Nacionalinei reguliavimo institucijai priskiriama kompetencija nustatyti sankcijas – Poveikio nebuvimas
(ESS 24 straipsnio 1 dalis, 29 ir 40 straipsniai; SESV 263 straipsnio ketvirta pastraipa ir 275 straipsnio antra pastraipa; Tarybos sprendimo 2014/512/BUSP, iš dalies pakeisto sprendimais (BUSP) 2022/351 ir (BUSP) 2022/884, 4g straipsnio 1 ir 3 dalys; Tarybos reglamento Nr. 833/2014 2f straipsnio 1 ir 3 dalys, Tarybos reglamentai 2022/350 ir 2022/879)
(žr. 44–54 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisminė teisėtumo kontrolė – Apimtis – Ieškinys dėl panaikinimo – Reglamentuojamojo pobūdžio teisės aktas, kuriuo įgyvendinamas Sąjungos sprendimas, priimtas bendros užsienio ir saugumo politikos srityje – Sąjungos teismų jurisdikcija – Įtraukimas
(SESV 215 straipsnis; Tarybos reglamentai Nr. 833/2014, 2022/350 ir 2022/879)
(žr. 61, 62 punktus)
Institucijų aktai – Motyvavimas – Pareiga – Apimtis – Ribojamosios priemonės, taikomos atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Visuotinai taikomi aktai – Leistinumas pateikiant motyvus nurodyti tik bendrą situaciją, lėmusią tokio akto priėmimą, ir bendrus tikslus, kurių juo siekiama
(ESS 29 straipsnis; SESV 215 straipsnis ir 296 straipsnio antra pastraipa; Tarybos reglamento Nr. 833/2014 2f straipsnio 1 ir 3 dalys, Tarybos reglamentai Nr. 2022/350 ir 2022/879)
(žr. 70–73, 76–81, 85 punktus)
Pagrindinės teisės – Saviraiškos laisvė – Įtvirtinimas tiek Pagrindinių teisių chartijoje, tiek Europos žmogaus teisių konvencijoje – Vienoda reikšmė ir apimtis – Chartija užtikrinamas apsaugos lygis, nepažeidžiantis minėta konvencija suteikiamo apsaugos lygio
(Europos Sąjungos pagrindinių teisių chartijos 11 straipsnis)
(žr. 102, 103, 105–107 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams, atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisės į saviraiškos laisvę apribojimas – Leistinumas – Sąlyga – Įstatymo numatytas ribojimas – Sąvoka – Visuotinai taikomi aktai, kurių teisiniai pagrindai Sąjungos teisėje yra aiškūs ir nuspėjami – Įtraukimas
(Europos Sąjungos pagrindinių teisių chartijos 11 straipsnis ir 52 straipsnio 1 dalis; Tarybos reglamento Nr. 833/2014 2f straipsnio 1 ir 3 dalys, Tarybos reglamentai Nr. 2022/350 ir 2022/879)
(žr. 104, 111–115 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams, atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisės į saviraiškos laisvę apribojimas – Leistinumas – Sąlyga – Saviraiškos laisvės esmės laikymasis – Sąvoka – Laikini ir atšaukiami aktai, nepaneigiantys pačios šios laisvės – Įtraukimas
(Europos Sąjungos pagrindinių teisių chartijos 11 straipsnis ir 52 straipsnio 1 dalis; Tarybos reglamento Nr. 833/2014 2f straipsnio 1 ir 3 dalys, Tarybos reglamentai Nr. 2022/350 ir 2022/879)
(žr. 116–118, 120, 121 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams, atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisės į saviraiškos laisvę apribojimas – Leistinumas – Sąlyga – Sąjungos pripažinto bendrojo intereso tikslo siekimas – Sąvoka – Sąjungos viešosios tvarkos ir visuomenės saugumo užtikrinimas – Tarptautinės taikos ir saugumo palaikymas – Įtraukimas
(ESS 3 straipsnio 1 ir 5 dalys ir 21 straipsnio 2 dalies c punktas; Europos Sąjungos pagrindinių teisių chartijos 11 straipsnis ir 52 straipsnio 1 dalis; Tarybos reglamento Nr. 833/2014 2f straipsnio 1 ir 3 dalys, Tarybos reglamentai Nr. 2022/350 ir 2022/879)
(žr. 122, 123 punktus)
Bendra užsienio ir saugumo politika – Ribojamosios priemonės, taikomos tam tikriems asmenims ir subjektams, atsižvelgiant į padėtį Ukrainoje – Laikinas draudimas platinti tam tikrų žiniasklaidos priemonių turinį – Laikinas draudimas reklamuoti produktus ar paslaugas tam tikrų žiniasklaidos priemonių sukurtame ar transliuojamame turinyje – Teisės į saviraiškos laisvę apribojimas – Leistinumas – Sąlyga – Proporcingumo principo paisymas – Pažeidimas – Nebuvimas
(Europos Sąjungos pagrindinių teisių chartijos 11 straipsnis ir 52 straipsnio 1 dalis, Tarybos reglamento Nr. 833/2014 2f straipsnio 1 ir 3 dalys, Tarybos reglamentai Nr. 2022/350 ir 2022/879)
(žr. 124–135 punktus)
Ieškinys dėl panaikinimo – Pagrindai – Ieškinys dėl Tarybos reglamentų, kuriais patvirtinamos ribojamosios priemonės atsižvelgiant į padėtį Ukrainoje – Ieškinio pagrindas, grindžiamas interneto paslaugų teikėjo paslaugų naudotojų teisės į saviraiškos ir informacijos laisvę pažeidimu – Atitinkamo ūkio subjekto negalėjimas remtis savo naudotojų teise į saviraiškos ir informacijos laisvę
(SESV 263 straipsnis)
(žr. 136–140 punktus)
Santrauka
Savo sprendimu Bendrasis Teismas atmetė bendrovių ieškovių pareikštą ieškinį dėl aktų, kuriais Taryba uždraudė visiems Europos Sąjungoje įsisteigusiems ūkio subjektams, pirma, transliuoti, sudaryti galimybes ar palankesnes sąlygas transliuoti juridinių asmenų, subjektų ir organizacijų, įtrauktų į skundžiamų aktų priedus, teikiamą turinį arba kitaip prie to prisidėti ir, antra, reklamuoti prekes ar paslaugas jų skleidžiamame turinyje (
1
). Ši byla, be kita ko, suteikia galimybę Bendrajam Teismui nuspręsti, kokiomis sąlygomis pripažįstama jo jurisdikcija nagrinėti sprendimų, priimtų įgyvendinant bendrą užsienio ir saugumo politiką (BUSP) ir skirtų ieškovams, kuriems taikomi šie draudimai, teisėtumą.
Šiame sprendime nagrinėti klausimai, susiję su ribojamosiomis priemonėmis, kurias Europos Sąjunga nustatė dėl 2022 m. vasario 24 d. Rusijos Federacijos įvykdytos karinės agresijos prieš Ukrainą. Ieškovės, įsteigtos Nyderlanduose, kurių pavadinimai neįtraukti į sąrašus, pridėtus prie skundžiamų aktų, yra interneto prieigos paslaugų fiziniams asmenims ar įmonėms teikėjos.
Grįsdamos savo ieškinį ieškovės nurodė, kad Taryba neturėjo kompetencijos priimti skundžiamus aktus, kad buvo pažeista teisė į saviraiškos ir informacijos laisvę (
2
) bei Europos Sąjungos pagrindinių teisių chartijoje (toliau – Chartija) užtikrinama teisė į gerą administravimą (
3
).
Bendrojo Teismo vertinimas
Savo iniciatyva išnagrinėjęs klausimą dėl savo jurisdikcijos nagrinėti skundžiamų aktų teisėtumą Bendrasis Teismas padarė išvadą, pirma, kad reikia priimti sprendimą tik dėl skundžiamų reglamentų teisėtumo. Šiuo klausimu jis visų pirma priminė, kad pagal SESV 275 straipsnio antrą pastraipą būtent dėl to, kad aktai, priimti remiantis nuostatomis dėl BUSP, yra individualaus pobūdžio, galima kreiptis į Sąjungos teismus. Sprendimas, kuriuo nustatomos ribojamosios priemonės, gali būti laikomas individualiu, jei atitinkamas asmuo yra įvardijamas sprendime. Kadangi ieškovių pavadinimų nėra nei iš dalies pakeisto Sprendimo 2014/512 tekste, nei iš dalies pakeistame jo IX priede, Bendrasis Teismas konstatavo, kad skundžiami sprendimai nėra ieškovėms skirtos ribojamosios priemonės. Iš tiesų nagrinėjamos ribojamosios priemonės ieškovių atžvilgiu turi būti suprantamos kaip visuotinio taikymo, nes ieškovės priskiriamos prie subjektų, priklausančių bendrai ir abstrakčiai „ūkio subjektų“, kuriems draudžiama transliuoti„juridinių asmenų, subjektų ar organizacijų, įtrauktų į [iš dalies pakeisto Sprendimo 2014/512] IX priede išdėstytą sąrašą“, teikiamą turinį, kategorijai, o pastarųjų atžvilgiu – individualiai taikomos.
Taigi ieškovės negali remtis nagrinėjamų ribojamųjų priemonių, taikytinų iš dalies pakeisto Sprendimo 2014/512 tekste įvardytoms žiniasklaidos priemonėms, individualiu pobūdžiu, kad pagrįstų Bendrojo Teismo jurisdikciją nagrinėti jų pareikštą ieškinį dėl panaikinimo. Priešingai, Bendrasis Teismas turi užtikrinti visišką Sąjungos aktų, kaip antai skundžiamų reglamentų, priimtų remiantis SESV 215 straipsniu, teisėtumo kontrolę.
Antra, dėl Tarybos kompetencijos priimti atitinkamus reglamentus Bendrasis Teismas priminė, kad, viena vertus, remiantis SESV 215 straipsnio 2 dalimi, siekiant patikrinti, ar Taryba turėjo kompetenciją priimti skundžiamus reglamentus, reikia išsiaiškinti, ar ji buvo kompetentinga priimti skundžiamus sprendimus, kuriais jai suteikiami tie įgaliojimai, ir, kita vertus, palaikydama santykius su platesniu pasauliu, Sąjunga išsaugo ir skatina savo vertybes ir savo interesus bei prisideda prie savo piliečių apsaugos (
4
), taikos išsaugojimo, saugumo užtikrinimo, taip pat prie griežto tarptautinės teisės laikymosi. Toliau Bendrasis Teismas pažymėjo, kad iš kartu taikomų, pirma, ESS 21, 23 straipsnių, 24 straipsnio 1 dalies, 25 straipsnio ir 28 straipsnio 1 dalies pirmos pastraipos ir, antra, ESS 29 straipsnio nuostatų matyti, kad sąvoka „Sąjungos pozicija“ aiškintina plačiai, todėl gali pagal ESS 29 straipsnį būti priimti sprendimai, kuriais numatomos priemonės, galinčios tiesiogiai pakeisti teisinę asmenų padėtį. Be to, Taryba turi didelę diskreciją apibrėžti ribojamųjų priemonių, kurių Sąjunga imasi BUSP srityje, dalyką. Taigi ji galėjo pagrįstai nuspręsti, jog tarptautinės krizės, kilusios dėl Rusijos Federacijos agresijos prieš Ukrainą, akivaizdoje priemonės, būtinos reaguojant į didelę grėsmę taikai prie Sąjungos sienų ir į tarptautinės teisės pažeidimą, gali apimti ir draudimą transliuoti tam tikrų žiniasklaidos priemonių, finansuojamų iš Rusijos valstybės biudžeto, turinį – motyvuodama tuo, kad jos remia šią agresiją nuolatiniais ir suderintais propagandos veiksmais, nukreiptais prieš Sąjungos ir kaimyninių šalių pilietinę visuomenę, – ir draudimą reklamuoti prekes ar paslaugas atitinkamų žiniasklaidos priemonių skleidžiamame turinyje.
Šiuo klausimu Bendrasis Teismas pažymėjo, kad propaganda ir dezinformacijos kampanijos gali pakirsti demokratinių visuomenių pagrindus ir yra sudedamoji šiuolaikinio karo arsenalo dalis ir kad nagrinėjamų ribojamųjų priemonių imamasi Sąjungai siekiant tikslų, pavestų jai pagal ESS 3 straipsnio 1 ir 5 dalis. Šiuo atžvilgiu nagrinėjami veiksmai kelia didelę tiesioginę grėsmę Sąjungos viešajai tvarkai ir visuomenės saugumui, todėl šios priemonės, kuriomis siekiama apsaugoti Sąjungos vertybes, jos pagrindinius interesus, saugumą, nepriklausomybę ir išsaugoti taiką, iš tiesų yra tiesiogiai susijusios su BUSP tikslais (
5
).
Be to, Bendrasis Teismas pabrėžė, kad aplinkybė, jog nacionalinės reguliavimo institucijos turi įgaliojimus bausti audiovizualinę žiniasklaidos priemonę už netinkamą redakcinį turinį, neužkerta kelio Tarybai pripažintai kompetencijai nustatyti ribojamąsias priemones, kuriomis siekiama laikinai uždrausti platinti tam tikrą žiniasklaidos priemonių turinį ir kurios gali būti atšauktos. Iš tiesų nacionalinės administracinės valdžios institucijoms vidaus teisės aktais suteikta kompetencija nesiekiama tų pačių tikslų, ji nėra grindžiama tais pačiais motyvais ar vertybėmis ir negali užtikrinti tokių pačių rezultatų kaip vienodi ir neatidėliotini veiksmai visoje Sąjungos teritorijoje, kaip antai galimi įgyvendinti pagal BUSP.
Galiausiai Bendrasis Teismas pažymėjo, kad galimybė priimti skundžiamus aktus negali būti paneigta remiantis tuo, kad Sąjunga turi galimybę audiovizualinių paslaugų srityje imtis veiksmų remdamasi SESV reglamentuojama kitų kategorijų kompetencija. Iš tiesų SESV 3–6 straipsniuose nurodytos politikos įgyvendinimas neturi daryti poveikio Sutartyse nustatytų procedūrų taikymui ir numatytų institucijų įgaliojimų atitinkamai apimčiai Sąjungai įgyvendinant įgaliojimus pagal bendrą užsienio ir saugumo politiką (
6
).
Trečia, dėl tariamo teisės į gerą administravimą pažeidimo Bendrasis Teismas konstatavo, kad Taryba pakankamai motyvavo skundžiamus reglamentus. Šiuo klausimu dėl visuotinai taikomų nuostatų jis priminė, kad motyvuose gali būti nurodyta tik, pirma, bendra situacija, lėmusi jų priėmimą, ir, antra, bendri tikslai, kurių jomis siekiama, ir kad Sąjungos teisėje Tarybai nenustatyta jokia pareiga atskleisti dokumentus, susijusius su jos sprendimų priėmimo procedūra.
Galiausiai, ketvirta, dėl tariamo saviraiškos ir informacijos laisvės, visų pirma laisvės skleisti informaciją, pažeidimo Bendrasis Teismas priminė, kad Chartijos 11 straipsnyje įtvirtintos teisės ir laisvės nėra absoliučios ir turi būti vertinamos atsižvelgiant į jų visuomeninę paskirtį. Taigi, jei būtų daroma prielaida, viena vertus, kad interneto paslaugų teikėjai, kaip antai ieškovės, gali būti laikomi turinčiais savarankišką teisę laisvai skleisti informaciją ir, kita vertus, kad laikinas draudimas prisidėti prie žiniasklaidos priemonių, kurioms taikomos nagrinėjamos ribojamosios priemonės, turinio sklaidos ir nustatytas laikinas draudimas reklamuoti prekes ar paslaugas šių žiniasklaidos priemonių skleidžiamame turinyje gali būti naudojimosi ta laisve suvaržymas, Bendrasis Teismas priminė, kad Chartijos 52 straipsnio 1 dalyje leidžiami joje įtvirtintų teisių įgyvendinimo apribojimai (
7
).
Nagrinėjamu atveju Bendrasis Teismas, atsižvelgdamas į nagrinėjamų draudimų pobūdį ir tikslą, manė, kad Taryba tinkamai atsižvelgė į interneto paslaugų teikėjus, kaip antai ieškoves, kaip ir į bet kurią kitą turinio perdavimo ar platinimo priemonę, kaip į ūkio subjektus, turinčius užtikrinti šių draudimų įgyvendinimą, taigi ir veiksmingumą Sąjungos teritorijoje.
Galiausiai Bendrasis Teismas konstatavo, kad ieškovės, grįsdamos savo ieškinį dėl panaikinimo, negalėjo remtis savo paslaugų naudotojų teise gauti informaciją, nes jos pačios neturi šios teisės.
(
1
)	2022 m. kovo 1 d. Tarybos sprendimas (BUSP) 2022/351, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 65, 2022, p. 5), 2022 m. kovo 1 d. Tarybos reglamentas (ES) 2022/350, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 65, 2022, p. 1), 2022 m. birželio 3 d. Tarybos sprendimas (BUSP) 2022/884, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 153, 2022, p. 128), ir 2022 m. birželio 3 d. Tarybos (ES) 2022/879 reglamentas, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 153, 2022, p. 53).
(
2
)	Chartijos 11 straipsnis.
(
3
)	Chartijos 41 straipsnis.
(
4
)	ESS 3 straipsnio 5 dalis.
(
5
)	SESV 21 straipsnio 2 dalies b ir c punktai.
(
6
)	Pagal SESV 40 straipsnio antrą pastraipą.
(
7
)	Pagal ESS 40 straipsnio 2 dalį.